谭嗣同
三鸳鸯篇
辘轳鸣，秋风晚，寒日荒荒下秋苑。
辘轳鸣，井水寒，三更络绎啼井栏。
鸳鸯憔悴不成双，两雌一雄鸣铿锵。
哀鸣声何长，飞飞入银塘。
银塘浅，翠带结。
塘水枯，带不绝。
愁魂夜啸缺月低，惊起城头乌磔磔。
城头乌，朝朝饮水鸳鸯湖。
曾见莲底鸳鸯日来往，忘却罗敷犹有夫。
夫怒啄雄，雄去何栖，翩然归来，闭此幽闺。
幽闺匿迹那可久，花里秦宫君知否？
不如万古一丘，长偕三百首。
幽闺人去灯光寂，照见罗帏泪痕湿。
同穴居然愿不虚，岁岁春风土花碧。
并蒂不必莲，连理不必木，
痴骨千年同一束。